Olimjon Karimov. Olimjon Karimov (1926-yil; Namangan shahri – 2008-yil) – texnika fanlar doktori (1967), professor (1974), paxta terish mashinalarini yaratish boʻyicha yirik konstruktorlardan biri. Biografiyasi. Olimjon Karimov 1926-yilda Namangan shahrida tavallud topgan. Toshkent irrigatsiya va qishloq xoʻjaligini mexanizatsiyalash muhandislari institutini tamomlagan, soʻngra Moskvada aspiranturada tahsil olgan. Bir muddat ilmiy xodim boʻlib ishlagan. 1953—1955-yillarda Toshkent viloyati partiya komitet kotibi lavozimida ham faoliyat koʻrsatgan. Shundan soʻng Olimjon Karimov Oʻrta Osiyo qishloq xoʻjaligini mexanizatsiyalash ilmiy-tekshirish institutida (1955—1957), Davlat texnika qoʻmitasining paxtachilik mexanizatsiyalash boʻlimida (1957—1959), Respublika Fanlar akademiyasining mexanika institutida (1959—1964), Oqqoʻrgʻon ilmiy-tarjiba xoʻjaligida (1964—1968) nazariy va amaliy tadqiqotlar olib borgan. U maxsus paxta terish mashinalari shubasiga rahbarlik qiladi. Olimjon Karimov „ANTX-1.2U“ paxta terish mashinalarining geometrik va mexanik koʻrsatkichlarini ilmiy asoslash mavzusida doktorlik dissertatsiyasini himoya qilgan. 70-yillardayoq 40 dan ortiq ilmiy asar va ixtirolar muallifiga aylangan. Olimjon Karimov 1981—1984-yillari Toshkent davlat politexnika institutining Namangan filialida direktor, u mustaqil institutga aylangandan soʻng rektor (1984—1985) boʻlib ishlagan. 1985-yilda „Agronauchtexmash“ shirkatini tashkil etib unga rahbarlik qilgan. 1990-yilda isteʼfoga chiqgan. Olimjon Karimov 2008-yilda vafot etgan.